**Bod č.**

**Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

dňa 20.03.2014

**Správa**

**o stave zabezpečenia sociálnych služieb v regióne BSK**

Predkladateľ**:** Materiál obsahuje**:**

Ing. Bystrík Žák 1. Návrh uznesenia

riaditeľ 2. Správao stave zabezpečenia

Úradu Bratislavského samosprávneho kraja sociálnych služieb v regióne BSK

3. Stanoviská komisií

Zodpovedný:

Mgr. Michaela Šopová

riaditeľka odboru sociálnych vecí

Úradu Bratislavského samosprávneho kraja

Spracovatelia:

Mgr. Juraj Marendiak

referent oddelenia sociálnej pomoci

MUDr. Janka Kochová

vedúca oddelenia posudkovej činnosti

PhDr. Marica Šiková

vedúca oddelenia sociálnej pomoci

Mgr. Mária Ivicová, Ing. Jana Pavleová, Lívia Žudelová,  PhDr. Katarína Janíková, PhD., Mgr. Katarína Goliášová, referenti oddelenia sociálnej pomoci

Bratislava

marec 2014

N á v r h u z n e s e n i a

**uznesenie č. ............. 2014**

zo dňa 20. 03. 2014

Zastupiteľstvo Bratislavského samosprávneho kraja po prerokovaní materiálu

**s c h v a ľ u j e**

Správu o stave zabezpečenia sociálnych služieb v regióne BSK.

**Správa o stave zabezpečenia sociálnych služieb v regióne BSK**

Zastupiteľstvo Bratislavského samosprávneho kraja schválilo na rokovaní dňa 1.10.2010 Koncepciu rozvoja sociálnych služieb v kompetencii Bratislavského samosprávneho kraja (ďalej len „BSK“) a uznesením č. 66/2010 uložilo riaditeľovi Úradu BSK povinnosť zabezpečiť a predložiť materiál „Informácia o stave zabezpečenia sociálnych služieb v regióne BSK“.

Cieľom predkladaného materiálu je poukázať na rozsah sociálnych služieb v kompetencii BSK, ktoré BSK v období od 1.1.2013 do 31.12.2013 zabezpečil občanom s trvalým pobytom v regióne BSK.

Predkladaný materiál poskytuje:

**v časti A** informáciu o rozsahu zabezpečenia sociálno-poradenskej činnosti prvého kontaktu,

**v časti B** informáciu o rozsahu zabezpečenia posudkovej činnosti,

**v časti C** informáciu o rozsahu zabezpečenia sociálnych služieb v kompetencii BSK,

**v časti D** informáciu o rozsahu zabezpečenia vykonávania opatrení sociálno-právnej ochrany detí a sociálnej kurately.

Východiskom pre spracovanie materiálu boli:

- údaje z Registra poskytovateľov sociálnych služieb vedenom odborom sociálnych vecí Úradu BSK (ďalej len „OSV Ú BSK“),

- údaje z evidencie subjektov vykonávajúcich opatrenia sociálno-právnej ochrany detí a sociálnej kurately vedenej OSV Ú BSK,

- údaje z evidencie prijímateľov sociálnej služby vedenej OSV Ú BSK,

- údaje z evidencie rozhodnutí o odkázanosti na sociálnu službu vedenej OSV Ú BSK,

- údaje z evidencie žiadateľov o uzatvorenie zmluvy o poskytovaní sociálnej služby vedenej OSV Ú BSK,

- štatistické údaje vedené Kanceláriou prvého kontaktu,

- štatistické údaje o subjektoch vykonávajúcich opatrenia sociálno-právnej ochrany detí a sociálnej kurately,

- štatistické údaje vedené Centrom pre rodinu v kríze.

Nakoľko predkladaný materiál poukazuje na rozsah poskytovania sociálnych služieb v roku 2013, terminológia a v materiáli uvedené odkazy na právne predpisy sú uvádzané v súlade s právnou úpravou platnou do 31.12.2013.

1. **Sociálno-poradenská činnosť prvého kontaktu**

Sociálno-poradenská činnosť prvého kontaktu je nevyhnutným predpokladom pre poskytovanie kvalitných, dostupných a cielených sociálnych služieb. Prioritou BSK bolo preto zabezpečiť pokrytie regiónu BSK funkčnou a dostupnou sieťou miest prvého kontaktu, ktorá umožní občanovi jednoduchý prístup k základným informáciám o oblasti sociálnych služieb a k základnému sociálnemu poradenstvu čo najbližšie k miestu bydliska občana. Túto sieť v roku 2013 tvorili:

* poskytovatelia sociálnych služieb a subjekty vykonávajúce opatrenia sociálno-právnej ochrany detí a sociálnej kurately,
* poradenské centrá,
* Kancelária prvého kontaktu Úradu BSK pre oblasť sociálnych vecí,

Poskytovatelia sociálnych služieb a subjekty vykonávajúce opatrenia sociálno-právnej ochrany detí a sociálnej kurately predstavovali prirodzené miesto prvého kontaktu pre občanov, ktorí prejavili záujem o poskytovanie sociálnej služby, nakoľko pôsobia v lokálnej komunite a poznajú špecifiká a potreby cieľovej skupiny, ktorej poskytujú služby. Poradenskú činnosť prvého kontaktu poskytovali prostredníctvom základného sociálneho poradenstva.

V obciach, ktoré pre účely prvého kontaktu s občanom nie sú pokryté dostatočnou sieťou poskytovateľov sociálnych služieb, BSK poskytol finančný príspevok na činnosť poradenských centier, ktoré prevádzkovali neverejní poskytovatelia sociálnych služieb v spolupráci s obcami, ktoré prejavili o poskytovanie sociálneho poradenstva záujem. Do spolupráce s poradenskými centrami boli v roku 2013 zapojené tieto obce: Gajary, Rohožník, Studienka, Závod (v rozsahu minimálne 8 hodín týždenne v každej z obcí) a obce Dunajská Lužná, Kaplna, Kostolná pri Dunaji, Kráľová pri Senci, Most pri Bratislave (v rozsahu minimálne 1 hodinu týždenne v každej z obcí). Tieto subjekty poskytovali sociálne poradenstvo aj v obciach Boldog, Čataj, Hrubá Borša, Hrubý Šúr, Chorvátsky Grob, Igram, Miloslavov, Nová Dedinka, Reca, Tomášov, Tureň, Veľký Biel, Zálesie (v rozsahu podľa záujmu občanov obcí).

Činnosť Kancelárie prvého kontaktu Úradu BSK pre oblasť sociálnych vecí bola v roku 2013 zameraná na poskytovanie:

* základného sociálneho poradenstva v oblasti pomoci v nepriaznivej sociálnej situácii a v krízovej sociálnej situácii,
* základného sociálneho poradenstva pri podávaní a vypĺňaní žiadostí o posúdenie odkázanosti na sociálnu službu,
* základného sociálneho poradenstva pri podávaní žiadostí o uzatvorenie zmluvy o poskytovaní sociálnej služby,
* základného sociálneho poradenstva v oblasti sociálnych služieb v kompetencii BSK,
* usmernenia občanovi na príslušné odborné pracovisko v prípade, ak nebolo možné vybaviť potrebné náležitosti v kancelárii prvého kontaktu.

Kancelária prvého kontaktu pre oblasť sociálnych vecí poskytla v roku 2013 celkovo 1 648 poradenských výkonov, z toho 1 001 výkonov v oblasti poradenstva pri podávaní žiadostí o posúdenie odkázanosti na sociálnu službu, 464 výkonov poradenstva pri podávaní žiadostí o uzatvorenie zmluvy o poskytovaní sociálnej služby a 183 výkonov v oblasti pomoci občanovi v nepriaznivej sociálnej situácii a v krízovej sociálnej situácii.

1. **Posudková činnosť**

BSK je podľa § 81 písm. b) bodu č.1 zákona č. 448/2008 Z.z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov (ďalej len „zákon o sociálnych službách“) správnym orgánom v konaniach o odkázanosti na sociálnu službu poskytovanú v zariadení podporovaného bývania, rehabilitačnom stredisku, domove sociálnych služieb a špecializovanom zariadení.

Z toho dôvodu BSK vykonáva posudkovú činnosť za účelom posúdenia odkázanosti občanov s trvalým pobytom v regióne BSK na poskytovanie vyššie uvedených druhov sociálnych služieb. Posudková činnosť sa skladá z lekárskej posudkovej činnosti a sociálnej posudkovej činnosti, ktorých výsledky sú podkladom pre vydanie rozhodnutia o odkázanosti na sociálnu službu.

V roku 2013 oddelenie posudkovej činnosti odboru sociálnych vecí Úradu BSK prijalo 1 603 žiadostí o posúdenie odkázanosti na sociálnu službu, 52 správnych konaní prebehlo na základe žiadostí podaných v r.2012 a 6 konaní bolo začatých z podnetu BSK z dôvodu opätovného posúdenia zdravotného stavu. Celkovo teda prebehlo 1 661 správnych konaní vo veci posúdenia odkázanosti občana na sociálnu službu.

Občanom s trvalým pobytom v regióne BSK bolo v roku 2013 vydaných celkovo 1 533 rozhodnutí o odkázanosti na sociálnu službu, prehľad podľa jednotlivých druhov služieb uvádzame v tabuľke č.1.

Tabuľka č.1 Počet vydaných rozhodnutí o odkázanosti na sociálnu službu podľa druhu sociálnej služby

|  |  |
| --- | --- |
| **Druh sociálnej služby** | **Počet vydaných rozhodnutí** |
| domov sociálnych služieb | 1 129 |
| špecializované zariadenie | 289 |
| zariadenie podporovaného bývania | 62 |
| rehabilitačné stredisko | 53 |
| **SPOLU:** | **1 533** |

Správne konania, ktoré neboli ukončené vydaním rozhodnutia o odkázanosti na sociálnu službu boli ukončené späťvzatím žiadosti (v 24 prípadoch), úmrtím žiadateľa (v 17 prípadoch), alebo zastavením konania z dôvodu nedoplnenia potrebnej dokumentácie (v 11 prípadoch). 76 správnych konaní začatých na základe žiadostí o posúdenie odkázanosti na sociálnu službu prijatých v decembri 2013 bolo ukončených v priebehu januára 2014 v zákonom stanovenej lehote.

**C. Zabezpečenie sociálnych služieb v kompetencii BSK**

BSK zabezpečuje poskytovanie sociálnych služieb vo svojej kompetencii na základe žiadosti občana o uzatvorenie zmluvy o poskytovaní sociálnej služby. Žiadosti o uzatvorenie zmluvy o poskytovaní sociálnej služby v zariadení sociálnych služieb (ďalej len „ZSS“) v zriaďovateľskej pôsobnosti BSK sú doručované priamo týmto zariadeniam. Žiadosti občanov s trvalým pobytom v regióne BSK o uzatvorenie zmluvy o poskytovaní sociálnej služby v ZSS zriadených neverejným poskytovateľom, alebo inou VÚC sú doručované Úradu BSK. V roku 2013 oddelenie sociálnej pomoci prijalo 943 žiadostí (z toho 347 žiadostí mužov a 596 žiadostí žien). Podrobný prehľad žiadostí podľa druhu sociálnej služby uvádzame v tabuľke č.2.

Tabuľka č.2 Počet prijatých žiadosti o uzatvorenie zmluvy o poskytovaní sociálnej služby podľa druhu sociálnej služby

|  |  |
| --- | --- |
| **Druh sociálnej služby** | **Počet prijatých žiadostí** |
| domov sociálnych služieb | 776 |
| špecializované zariadenie | 65 |
| zariadenie podporovaného bývania | 50 |
| rehabilitačné stredisko | 33 |
| domov sociálnych služieb a špecializované zariadenie \* | 19 |
| **SPOLU:** | **943** |

\* žiadosť podaná na oba druhy sociálnej služby súčasne

Z celkového počtu žiadostí bolo v r.2013:

- 209 žiadostí vyriešených zabezpečením poskytovania sociálnej služby v ZSS zriadených neverejnými poskytovateľmi v regióne BSK,

- 146 žiadostí vyriešených zabezpečením poskytovania sociálnej služby v ZSS mimo regiónu BSK,

- 49 žiadostí postúpených na základe výberu žiadateľa do ZSS v zriaďovateľskej pôsobnosti BSK,

- 42 žiadateľov sa rozhodlo v čase možnosti zabezpečenia poskytovania sociálnej služby do ZSS, nenastúpiť, alebo vzali svoju žiadosť späť,

- 96 žiadostí uzavretých úmrtím žiadateľa počas konania.

131 žiadateľom, ktorých žiadosti o uzatvorenie zmluvy o poskytovaní sociálnej služby neboli do 31.12.2013 vyriešené zabezpečením sociálnej služby, bola v mesiaci december 2013 sociálna služba poskytovaná v ZSS celoročnou pobytovou formou a jednému žiadateľovi bola poskytovaná sociálna služba v ZSS ambulantnou formou.

Na základe žiadosti občana BSK a jeho výberu poskytovateľa je občanovi sociálna služba zabezpečená v:

1. zariadeniach sociálnych služieb v zriaďovateľskej pôsobnosti BSK,
2. zariadeniach sociálnych služieb zriadených iným vyšším územným celkom,
3. zariadeniach sociálnych služieb zriadených neverejnými poskytovateľmi.

1. Zabezpečenie poskytovania sociálnej služby v ZSS v zriaďovateľskej pôsobnosti BSK

V roku 2013 bolo v zriaďovateľskej pôsobnosti BSK 15 zariadení sociálnych služieb s právnou subjektivitou, s celkovou kapacitou 1 584 miest, v ktorých bolo poskytovaných 5 druhov sociálnych služieb (niektoré ZSS poskytovali súčasne viac druhov sociálnych služieb) a to ambulantnou, týždennou pobytovou a celoročnou pobytovou formou (tabuľka č.3 a č.4).

Tabuľka č.3 Kapacita ZSS v pôsobnosti BSK podľa druhu sociálnej služby a počet žiadostí v poradovníku

|  |  |  |  |
| --- | --- | --- | --- |
| **Druh sociálnej služby** | **Počet** | **Celková kapacita** | **Počet žiadostí v poradovníku** |
| domov sociálnych služieb | 15 | 1 108 | 566 |
| rehabilitačné stredisko | 2 | 177 | 0 |
| zariadenie pre seniorov | 3 | 224 | 20 |
| zariadenie podporovaného bývania | 5 | 49 | 4 |
| špecializované zariadenie | 2 | 26 | 18 |
| **SPOLU:** | | **1 584** | **608** |

Tabuľka č.4 Kapacita ZSS v pôsobnosti BSK podľa formy sociálnej služby a počet žiadostí v poradovníku

|  |  |  |
| --- | --- | --- |
| **Forma sociálnej služby** | **Kapacita** | **Počet žiadostí v poradovníku** |
| ambulantná | 393 | 32 |
| týždenná | 169 | 62 |
| celoročná | 1 022 | 514 |
| **SPOLU:** | **1 584** | **608** |

K 31.12.2013 evidovali ZSS v zriaďovateľskej pôsobnosti BSK v poradovníkoch spolu 608 žiadostí o uzatvorenie zmluvy o poskytovaní sociálnej služby (ďalej len „žiadosť o poskytovanie sociálnej služby“). Z celkového počtu 608 žiadostí je 514 žiadostí o poskytovanie sociálnej služby celoročnou pobytovou formou (82,54%), 62 žiadostí o poskytovanie sociálnej služby týždennou pobytovou formou (10,20%) a 32 žiadostí o poskytovanie sociálnej služby ambulantnou formou (5,26%). Z jednotlivých druhov sociálnych služieb je najviac žiadostí o poskytovanie sociálnej služby v domove sociálnych služieb (566), čo predstavuje 93,09% z celkového počtu žiadostí.

Týchto 608 žiadostí bolo podaných 478 občanmi, nakoľko 85 občanov má súčasne podanú žiadosť o poskytovanie sociálnej služby vo viacerých ZSS v zriaďovateľskej pôsobnosti BSK, alebo na viacero druhov/foriem poskytovania sociálnej služby v jednom ZSS. V roku 2013 z celkového počtu čakateľov v poradovníkoch ZSS aspoň raz odmietlo do zariadenia nastúpiť celkom 167 čakateľov, pričom mali záujem byť v poradovníku naďalej evidovaní, a boli tak zaradení na koniec poradovníka.

Prieskumom uskutočneným ZSS v zriaďovateľskej pôsobnosti BSK v mesiaci december 2013 bolo zistené, že z celkového počtu 478 čakateľov evidovaných k 31.12.2013:

* 194 čakateľom nie je poskytovaná žiadna sociálna služba,
* 193 čakateľom je poskytovaná sociálna služba v zariadení pobytovou formou,
* 68 čakateľom je poskytovaná sociálna služba v zariadení ambulantnou formou,
* 19 čakateľom je poskytovaná opatrovateľská služba v domácom prostredí,
* 1 čakateľovi je poskytované sociálna služba v útulku.

V prípade 3 čakateľov sa nepodarilo zistiť, aká služba im je v čase prieskumu poskytovaná.

V oblasti poskytovania sociálnych služieb je jednou z priorít OSV Ú BSK rozvoj siete komunitných sociálnych služieb. V tejto súvislosti začal Domov sociálnych služieb prof. Karola Matulaya pre deti a dospelých v auguste 2013 poskytovať sociálnu službu v novom zariadení podporovaného bývania s kapacitou 12 miest. Otvoreniu podporovaného bývania predchádzala trojročná intenzívna práca s 12 ľuďmi s mentálnym postihnutím a ich rodinami, ktorí si na začiatku tohto procesu nedokázali predstaviť inú perspektívu, než ich umiestnenie do domova sociálnych služieb celoročnou pobytovou formou. Zariadenie podporovaného bývania je komunitná sociálna služba, ktorá mobilizuje potenciál prijímateľov, vedie ich k aktívnemu prístupu a zvyšovaniu samostatnosti v každodennom živote.

Na zabezpečenie poskytovania sociálnych služieb v ZSS v zriaďovateľskej pôsobnosti BSK vynaložil BSK v roku 2013 finančné prostriedky vo výške 15 315 179,17 €. ZSS v zriaďovateľskej pôsobnosti BSK použili v r.2013 mimorozpočtové prostriedky vo výške 342 442,03 € (dotácie, dary, granty, úhrady ekonomicky oprávnených nákladov spojených s poskytovaním sociálnych služieb občanom iných VÚC a iné).

2. Zabezpečenie poskytovania sociálnej služby v ZSS zriadených iným VÚC

Podľa § 71 ods. 7 zákona o sociálnych službách, ak vyšší územný celok v rozsahu svojej pôsobnosti zabezpečí fyzickej osobe s trvalým pobytom vo svojom územnom obvode poskytovanie sociálnej služby u poskytovateľa sociálnej služby, ktorého zriadil alebo založil iný vyšší územný celok (ďalej len „verejný poskytovateľ“), vyšší územný celok uhrádza tomuto verejnému poskytovateľovi ekonomicky oprávnené náklady (ďalej len „EON“) spojené s poskytovaním sociálnej služby, znížené o výšku úhrady za sociálnu službu platenú prijímateľom sociálnej služby.

V sledovanom období BSK zabezpečil sociálnu službu 8 občanom s trvalým pobytom v regióne BSK v siedmich ZSS zriadených iným VÚC a uhradil EON spojené s poskytovaním sociálnej služby v celkovej výške 20 729,39 € (tabuľka č. 5). Sociálna služba, ktorú týmto 8 občanom BSK zabezpečil a následne aj financoval, je v obligatórnej pôsobnosti BSK.

Tabuľka č.5 Poskytovanie sociálnych služieb v kompetencii BSK prostredníctvom ZSS zriadených iným VÚC

|  |  |  |  |
| --- | --- | --- | --- |
| **Druh sociálnej služby** | **Počet ZSS zriadených iným VÚC** | **Počet občanov, ktorým BSK zabezpečil sociálnu službu** | **Výška poskytnutých EON v €** |
| domov sociálnych služieb | 6 | 7 | 19 500,28 |
| špecializované zariadenie | 1 | 1 | 1 229,11 |
| **SPOLU:** | **7** | **8** | **20 729,39** |

3. Zabezpečenie poskytovania sociálnej služby v ZSS zriadených neverejnými poskytovateľmi

Zabezpečenie poskytovania sociálnej služby v ZSS zriadených neverejnými poskytovateľmi je v BSK uskutočňované na zmluvnom princípe a na základe slobodného výberu poskytovateľa sociálnej služby zo strany občana. Jedným z prostriedkov na zabezpečenie, resp. finančné krytie nákladov spojených s poskytovaním sociálnej služby sú aj finančné príspevky poskytované vyššími územnými celkami.

Podľa § 75 ods. 3 zákona o sociálnych službách je vyšší územný celok povinný poskytovať finančný príspevok na prevádzku poskytovanej sociálnej služby neverejnému poskytovateľovi sociálnej služby, ktorý neposkytuje sociálnu službu s cieľom dosiahnuť zisk, ak o zabezpečenie poskytovania sociálnej služby neverejného poskytovateľa sociálnej služby požiadal občan s trvalým pobytom v BSK a neverejný poskytovateľ poskytuje sociálnu službu: v útulku, v domove na pol ceste, v zariadení núdzového bývania, v zariadení dočasnej starostlivosti o dieťa, v zariadení podporovaného bývania, v rehabilitačnom stredisku, v domove sociálnych služieb, v špecializovanom zariadení, v integračnom centre alebo poskytuje tlmočnícku službu.

Podľa § 75 ods. 4 zákona o sociálnych službách je vyšší územný celok povinný poskytovať finančný príspevok pri odkázanosti fyzickej osoby na pomoc inej fyzickej osoby pri úkonoch sebaobsluhy neverejnému poskytovateľovi sociálnej služby, ktorý neposkytuje sociálnu službu s cieľom dosiahnuť zisk, ak o zabezpečenie poskytovania tejto sociálnej služby neverejného poskytovateľa sociálnej služby požiadal občan s trvalým pobytom v BSK a neverejný poskytovateľ poskytuje sociálnu službu v zariadení, ktorým je: zariadenie podporovaného bývania, rehabilitačné stredisko, domov sociálnych služieb, špecializované zariadenie.

V roku 2013 BSK v zmysle zákona o sociálnych službách zabezpečil poskytovanie sociálnej služby v ZSS zriadených neverejnými poskytovateľmi 1 521 občanom, ktorí sa ocitli v nepriaznivej sociálnej situácii z dôvodu ťažkého zdravotného postihnutia alebo nepriaznivého zdravotného stavu (tabuľka č. 6) a 906 občanom, ktorí nemali zabezpečené nevyhnutné podmienky na uspokojovanie základných životných potrieb alebo nemali zabezpečené ubytovanie (tabuľka č. 7). BSK v sledovanom období poskytol neverejným poskytovateľom sociálnej služby na vyššie uvedený počet občanov finančné príspevky vo výške 5 945 265,66 € (tabuľka č.6 + tabuľka č.7).

Tabuľka č.6 Zabezpečenie poskytovania sociálnej služby občanom z dôvodu ťažkého zdravotného postihnutia alebo nepriaznivého zdravotného stavu v ZSS zriadených neverejnými poskytovateľmi

|  |  |  |  |
| --- | --- | --- | --- |
| **Druh sociálnej služby** | **Počet ZSS** | **Počet občanov, ktorým BSK zabezpečil sociálnu službu** | **Výška poskytnutých finančných príspevkov v €** |
| domov sociálnych služieb | 66 | 1 115 | 3 979 658,16 |
| zariadenie podporovaného bývania | 9 | 83 | 338 627,87 |
| špecializované zariadenie | 10 | 131 | 410 10678,02,668é ým postihnutím.ťializované ésokytovanie 678,02 |
| rehabilitačné stredisko | 10 | 192 | 636 127,99 |
| **SPOLU:** | **95** | **1 521** | **5 365 092,04** |

Tabuľka č.7 Zabezpečenie poskytovania sociálnej služby občanom, ktorí nemali zabezpečené nevyhnutné podmienky na uspokojenie základných životných potrieb alebo nemali zabezpečené ubytovanie v ZSS zriadených neverejnými poskytovateľmi

|  |  |  |  |
| --- | --- | --- | --- |
| **Druh sociálnej služby** | **Počet ZSS** | **Počet miest, na ktoré BSK poskytol finančné príspevky** | **Výška poskytnutých**  **finančných príspevkov v €** |
| útulok | 7 | 247 | 408 431,61 |
| zariadenie núdzového bývania | 5 | 58 | 105 978,77 |
| domov na pol ceste | 2 | 24 | 33 726,72 |
| integračné centrum | 3 | 17 | 16 759,92 |
| zariadenie dočasnej starostlivosti o deti | 1 | 5 | 15 276,60 |
| **SPOLU:** | **18** | **351\*** | **580 173,62** |

\* v rámci zazmluvnenej kapacity 351 miest bola počas roka 2013 poskytnutá sociálna služba spolu 906 občanom.

Na poskytovanie špecializovaného sociálneho poradenstva poskytol BSK v roku 2013 finančné príspevky 14 neverejným poskytovateľom vo výške 199 163,52 € (tabuľka č.8). Špecializované sociálne poradenstvo bolo poskytované prostredníctvom 24 sociálnych poradcov ambulantnou alebo terénnou formou v prirodzenom prostredí. Špecializované sociálne poradenstvo bolo zamerané na poskytnutie odbornej pomoci fyzickým osobám, rodinným príslušníkom, alebo komunite pre tieto cieľové skupiny:

* osoby so zmyslovým, telesným, mentálnym alebo kombinovaným postihnutím,
* osoby s duševnou poruchou,
* osoby s pervazívnou vývinovou poruchou,
* osoby so špecifickým ochorením (cystická fibróza, svalová dystrofia, diabetes mellitus),
* deti s nevyliečiteľnými ochoreniami,
* osoby so zdravotným postihnutím pripravujúce sa na pracovné začlenenie,
* osoby žiadajúce o azyl, osoby s udeleným azylom,
* týrané a sexuálne zneužívané osoby,
* osoby v nepriaznivej životnej situácii z dôvodu vyššieho veku alebo straty domova.

Tabuľka č.8 Špecializované sociálne poradenstvo

|  |  |  |  |  |
| --- | --- | --- | --- | --- |
| **Druh sociálnej služby** | **Počet poskytovateľov** | **Počet sociálnych poradcov, na ktorých BSK poskytol finančné príspevky** | **Počet poskytnutých poradenských výkonov** | **Výška poskytnutých**  **finančných príspevkov v €** |
| špecializované sociálne poradenstvo | 14 | 24 | 7 707 | 199 163,52 |

Okrem uvedeného bolo sociálne poradenstvo neverejnými poskytovateľmi poskytované aj prostredníctvom 2 sociálnych poradcov v 2 poradenských centrách (tabuľka č. 9), ktoré poskytovali špecializované sociálne poradenstvo v tých obciach a v spolupráci s tými obcami, ktoré sa nachádzajú v lokalitách regiónu najmenej pokrytých sociálnymi službami. Tieto poradenské centrá zabezpečovali tiež sociálno-poradenskú činnosť prvého kontaktu, uvedenú v časti A tohto materiálu.

Tabuľka č.9 Poradenské centrá

|  |  |  |  |
| --- | --- | --- | --- |
| **Počet poradenských centier** | **Počet sociálnych poradcov, na ktorých BSK poskytol finančné príspevky** | **Počet poskytnutých poradenských výkonov** | **Výška poskytnutých**  **finančných príspevkov v €** |
| 2 | 2 | 511 | 14 030,03 |

Na poskytovanie sociálnej rehabilitácie ako samostatnej odbornej činnosti zameranej na podporu samostatnosti a sebestačnosti osôb so zdravotným postihnutím, poskytol BSK v roku 2013 finančné príspevky 2 neverejným poskytovateľom vo výške 16 596,96 € (tabuľka č.10). Poskytovanie sociálnej rehabilitácie bolo zamerané na cieľovú skupinu osôb so zrakovým postihnutím a osôb s pervazívnou vývinovou poruchou.

Tabuľka č.10 Poskytovanie sociálnej rehabilitácie

|  |  |  |  |  |  |
| --- | --- | --- | --- | --- | --- |
| **Druh sociálnej služby** | **Počet poskyto-vateľov** | **Celkový počet poskytnutých výkonov** | **Priemerný počet prijímateľov mesačne** | **Priemerný počet hodín na prijímateľa mesačne** | **Výška poskytnutých finančných príspevkov v €** |
| sociálna rehabilitácia | 2 | 879 | 33,50 | 4,79 | 16 596,96 |

BSK v súlade s §81, písm. p) zákona o sociálnych službách vedie Register poskytovateľov sociálnych služieb vo svojom územnom obvode.

V roku 2013 zapísal BSK v zmysle § 65 zákona o sociálnych službách do Registra poskytovateľov sociálnych služieb 13 nových neverejných poskytovateľov sociálnych služieb, ktorí splnili podmienky stanovené v § 64 zákona o sociálnych službách.

V prípade 2 neverejných poskytovateľov sociálnych služieb BSK v roku 2013 rozhodol o výmaze poskytovateľa z Registra poskytovateľov sociálnych služieb na základe § 68 ods. (1) písm. a) zákona o sociálnych službách v znení platnom do 31.12.2013 (poskytovateľ sociálnej služby prestal spĺňať podmienky ustanovené týmto zákonom na poskytovanie sociálnej služby).

V prípade 3 neverejných poskytovateľov sociálnych služieb BSK v roku 2013 rozhodol o výmaze poskytovateľa z Registra poskytovateľov sociálnych služieb na základe § 68 ods. (1) písm. d) zákona o sociálnych službách v znení platnom do 31.12.2013 (poskytovateľ požiadal o výmaz z registra).

V prípade 2 neverejných poskytovateľov sociálnych služieb BSK v roku 2013 rozhodol o výmaze poskytovateľa z Registra poskytovateľov sociálnych služieb na základe § 68 ods. (1) písm. c) zákona o sociálnych službách v znení platnom do 31.12.2013 (poskytovateľ neposkytoval sociálnu službu dlhšie ako 12 mesiacov).

V prípade 4 neverejných poskytovateľov sociálnych služieb BSK v roku 2013 vymazal poskytovateľa z Registra poskytovateľov sociálnych služieb na základe § 68 ods. (2) písm. a) zákona o sociálnych službách (poskytovateľ nezačal poskytovať sociálnu službu najneskôr do šiestich kalendárnych mesiacov odo dňa zápisu do registra).

**D. Opatrenia sociálno-právnej ochrany detí a sociálnej kurately**

Dôležitou súčasťou kompetencií BSK v oblasti sociálnych vecí je tiež oblasť opatrení sociálno-právnej ochrany detí a sociálnej kurately, ktoré boli v roku 2013 realizované prostredníctvom:

1. finančnej podpory neštátnych subjektov vykonávajúcich opatrenia sociálnoprávnej ochrany detí a sociálnej kurately (akreditované a neakreditované subjekty),
2. činností vykonávaných v rámci sociálneho programu „Centrum pre rodiny v kríze“,
3. činností vykonávaných v rámci sociálneho programu „Pomoc ženám, na ktorých je páchané násilie“,
4. zariadenia pestúnskej starostlivosti.
5. Finančná podpora neštátnych subjektov vykonávajúcich opatrenia sociálnoprávnej ochrany detí a sociálnej kurately

Cieľom poskytovania finančnej podpory neštátnym subjektom vykonávajúcim opatrenia sociálno-právnej ochrany detí a sociálnej kurately je zabezpečenie predchádzania vzniku krízových situácií v rodine, ochrana práv a právom chránených záujmov detí, predchádzania prehlbovaniu a opakovaniu porúch psychického vývinu, fyzického vývinu a sociálneho vývinu detí a plnoletých fyzických osôb a zamedzenie nárastu sociálno-patologických javov v regióne BSK.

BSK v roku 2013 podporil činnosť 18 akreditovaných a 7 neakreditovaných neštátnych subjektov vykonávajúcich opatrenia sociálnoprávnej ochrany detí a sociálnej kurately, ktorých výkon opatrení bol zameraný najmä na:

* pomoc ženám a deťom, na ktorých je páchané násilie, alebo sú inak ohrozené,
* pomoc rodinám, ktoré sa ocitli v krízovej životnej situácii,
* prevenciu drogových závislostí,
* poskytovanie nízkoprahových programov pre deti a mládež,
* náhradnú rodinnú starostlivosť,
* sanáciu rodinného prostredia.

BSK poskytol v roku 2013 na vykonávanie opatrení sociálnoprávnej ochrany detí a sociálnej kurately finančné prostriedky 18 akreditovaným subjektom vo výške 561 185,73 € a 7 neakreditovaným subjektom vo výške 71 500,00 €.

1. Sociálny program „Centrum pre rodiny v kríze“

Centrum pre rodiny v kríze (ďalej aj „Centrum“) poskytuje komplexnú, administratívne nenáročnú a bezplatnú pomoc členom rodiny, ktorá sa ocitla v ťažkej životnej situácii. Centrum sprevádza rodinu od náhleho vzniku akútnej krízovej situácie až do jej vyriešenia a zaradenia sa späť do bežného života. Poskytuje komplexné sociálne a psychologické poradenstvo celej rodine (resp. tým členom, ktorí prejavia záujem). Komplexnosť služieb ocenia najmä jednotlivci a rodiny v zložitej situácii, ktorá sa týka buď viacerých členov rodiny alebo viacerých problémov, hľadajúci pomoc pri riešení tejto situácie na jednom mieste.

V rámci Centra pre rodiny v kríze bola v r.2013 poskytnutá pomoc 224 rodinám s deťmi prostredníctvom 3 neštátnych akreditovaných subjektov a činnosti koordinátorky Centra.

Občianske združenie Detský fond Slovenskej republiky pracovalo s cieľovou skupinou rodiny s deťmi s poruchami správania a s poruchami ADHD a ADD. V rámci aktivít Centra viedlo pravidelné detské skupiny, rodičovské skupiny, organizovalo spoločné pobyty pre rodiny s deťmi a poskytovalo individuálne poradenstvo pre rodičov, deti a celé rodiny. V roku 2013 poskytlo pomoc 52 rodinám (s celkovým počtom členov týchto rodín 93).

Občianske združenie Asociácia supervízorov a sociálnych poradcov pracovalo s cieľovou skupinou rodiny, v ktorých rodič/dieťa je pred/vo/po výkone trestu. V rámci aktivít Centra vykonávalo terénnu sociálnu prácu, komunikovalo s ľuďmi vo výkone trestu a po výkone trestu odňatia slobody, pričom súčasne pracovalo aj s rodinnými príslušníkmi. V roku 2013 poskytlo pomoc 15 rodinám (s celkovým počtom členov týchto rodín 45).

Občianske združenie Pomoc ohrozeným deťom pracuje s cieľovou skupinou rodiny s deťmi pred rozvodom, počas rozvodu a po rozvode. V rámci aktivít Centra pomáhalo zvládať rodičom aj deťom náročné obdobie, riešiť vzniknuté problémy so vzájomnou komunikáciou, rodičom pomáhalo dohodnúť sa v otázke starostlivosti o deti a poskytovalo administratívnu a sociálno-právnu pomoc. V roku 2013 poskytlo pomoc 94 rodinám (s celkovým počtom členov týchto rodín 116).

Koordinátorka Centra pre rodiny v kríze poskytla v roku 2013 pomoc a poradenstvo 63 rodinám.

BSK poskytol v roku 2013 na vykonávanie opatrení sociálnoprávnej ochrany detí a sociálnej kurately v rámci sociálneho programu „Centrum pre rodiny v kríze“ finančné príspevky 3 akreditovaným subjektom vo výške 33 198,00 €.

1. Sociálny program „Pomoc ženám, na ktorých je páchané násilie“

Cieľom sociálneho programu „Pomoc ženám, na ktorých je páchané násilie“ je prevencia a eliminácia násilia páchaného na ženách a ich deťoch tak, aby nemuseli čeliť porušovaniu ich základných ľudských práv a mohli žiť svoj život bezpečne, slobodne, dôstojne a bez akéhokoľvek ohrozenia.

Do sociálneho programu sa zapojili v roku 2013 dve občianske združenia: DOMOV-DÚHA a Slovenský výbor pre UNICEF.

Zameraním projektu občianskeho združenia DOMOV-DÚHA je rozšírenie poskytovaných služieb v krízovom stredisku o odbornú pomoc poskytovanú ambulantnou formou zameranú na prevenciu a elimináciu násilia páchaného na ženách a deťoch. Základným cieľom projektu je včasnou a cielenou intervenciou pomôcť jednotlivcom a rodine zvládnuť konfliktné situácie alebo záťažové životné situácie spôsobom, ktorý zabráni vyhroteniu situácie a vzniku násilia v rodine. V roku 2013 občianske združenie pracovalo v rámci sociálneho programu so 109 klientmi, dospelými aj deťmi.

Zameraním projektu občianskeho združenia Slovenský výbor pre UNICEF je prostredníctvom odborných intervencií (psychologických, sociálnych a právnych) vytvoriť bezpečný priestor na pomoc ženám, na ktorých je páchané násilie, alebo sú ohrozené páchaním násilia a znižovať tak negatívne dopady násilia páchaného na ženách a sekundárnych obetiach (deťoch). Základným cieľom projektu je poskytovať bezplatnú odbornú pomoc, koordinovaný prístup k cieľovej skupine a odbornú pomoc zameranú na zvyšovanie sebaúcty a sebahodnotenia žien. Práca s cieľovou skupinou bola orientovaná na pomoc pri riešení otázky ubytovania, rozvoja pracovných zručností, na pomoc zameranú na znovuzaradenie žien do pracovného pomeru a na získanie finančnej stability potrebnej pre každodenný život. V roku 2013 občianske združenie pracovalo v rámci sociálneho programu so 14 rodinami (23 dospelých a 30 detí).

Bratislavský samosprávny kraj poskytol na Sociálny program „Pomoc ženám, na ktorých je páchané násilie“ celkovo 16 000,00 €.

1. Zariadenie pestúnskej starostlivosti

BSK mal v roku 2013 v zriaďovateľskej pôsobnosti 1 zariadenie pestúnskej starostlivosti (ďalej len ZPS) s počtom 2 deti, ktoré boli právoplatným rozhodnutím súdu zverené do pestúnskej starostlivosti pestúnov v zariadení pestúnskej starostlivosti.

V roku 2013 boli použité finančné prostriedky z rozpočtu BSK pre zariadenia pestúnskej starostlivosti na výdavky spojené s prevádzkou zariadenia, výdavky na nájomné a energie, opravu a údržbu a na výdavky na odmenu pestúna spolu vo výške 13 997,90 €.

V zmysle zákona č. 305/2005 Z. z. o sociálnoprávnej ochrane detí a o sociálnej kuratele a o zmene a doplnení niektorých zákonov v znení neskorších predpisov požiadal BSK Ústredie práce, sociálnych vecí a rodiny v Bratislave o poskytnutie finančných prostriedkov na úhradu výdavkov na poskytovanie starostlivosti v zariadeniach pestúnskej starostlivosti v roku 2013. Z poskytnutého finančného príspevku boli v roku 2013 použité finančné prostriedky vo výške 5 311,02 €.

K 31.12.2013 má BSK v zriaďovateľskej pôsobnosti 1 zariadenie pestúnskej starostlivosti na Palkovičovej ulici č. 3 v Bratislave, v ktorom je pestúnska starostlivosť poskytovaná 2 deťom.

**Stanoviská komisií Zastupiteľstva BSK**

**Bod :„Správa o stave zabezpečenia sociálnych služieb v regióne BSK“**

|  |  |  |  |  |
| --- | --- | --- | --- | --- |
| **Názov komisie** | **Stanovisko komisie k návrhu materiálu** | **Hlasovanie** | **Akceptované / Neakceptované** | **Zapracované / Nezapracované** |
| Komisia zdravotníctva a sociálnych vecí | Členovia KZaSV schválilipredložený materiál bez pripomienok a odporúčajú ho na rokovanie Z BSK. | Prítomní 6  Za 6  Proti 0  Zdržal 0 |  |  |
| Komisia dopravy | Komisia materiálneprerokovala. | Prítomní 0  Za 0  Proti 0  Zdržal 0 |  |  |
| Komisia európskych záležitostí,  regionálnej spolupráce a  cestovného ruchu | Komisia materiálneprerokovala. | Prítomní 0  Za 0  Proti 0  Zdržal 0 |  |  |
| Komisia kultúry | Komisia materiálneprerokovala. | Prítomní 0  Za 0  Proti 0  Zdržal 0 |  |  |
| Komisia regionálneho rozvoja, územného plánovania a životného prostredia | Komisia materiálneprerokovala. | Prítomní 0  Za 0  Proti 0  Zdržal 0 |  |  |
| Komisia školstva, športu a mládeže | Komisia materiál prerokovala a odporúča v zmysle návrhu uznesenia predložiť materiál na rokovanie Zastupiteľstva BSK. | Prítomní 6  Za 6  Proti 0  Zdržal 0 |  |  |
| Finančná komisia | Odporúča Z BSK schváliť materiál„Správa o stave zabezpečenia sociálnych služieb v regióne BSK | Prítomní 6  Za 6  Proti 0  Zdržal 0 |  |  |

V stĺpci **zapracované / nezapracované pripomienky** uviesť či boli / neboli zapracované, ak nie, uviesť dôvod.

V Bratislave dňa 20.03.2014