**Bod č. Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

20.marca 2014

**Správa**

**o činnosti krajskej organizácie cestovného ruchu Turizmus regiónu Bratislava/ Bratislava Region Tourism za rok 2013**

Materiál predkladá: Materiál obsahuje:

Ing.Bystrík Žák 1. Návrh uznesenia

riaditeľ Úradu BSK 2. Dôvodová správa

3. Správa

4. Prílohy

5. Stanoviská komisií

Zodpovedný:

Ing.Alžbeta Melicharová

výkonný riaditeľ BRT

Spracovatelia:

Ing. Mgr. Tomáš Koniar, PhD., Turizmus regiónu Bratislava

Mgr. Ondrej Bednár, Turizmus regiónu Bratislava

JUDr. Daniela Šurinová, kancelária predsedu BSK

Ing. Zita Schneiderová, oddelenie CR BSK

Bratislava

marec 2014

Návrh uznesenia

**UZNESENIE č. ........... / 2014**

zo dňa 20.03.2014

Zastupiteľstvo Bratislavského samosprávneho kraja po prerokovaní materiálu

**schvaľuje**

**Správu o činnosti krajskej organizácie cestovného ruchu Turizmus regiónu Bratislava/Bratislava Region Tourism za rok 2013**

**D ô v o d o v á s p r á v a**

**Správa o činnosti krajskej organizácie cestovného ruchu Turizmus regiónu Bratislava / Bratislava Region Tourism za rok 2013**

Dňa 27.01.2012 Zastupiteľstvo Bratislavského samosprávneho kraja uznesením č. 10  súhlasilo so vznikom krajskej organizácie cestovného ruchu (KOCR) a s návrhom zakladateľskej zmluvy a stanov v zmysle zákona č. 91/2010 Z. z. o podpore cestovného ruchu v znení neskorších predpisov, schválilo v bode B.1. členstvo Bratislavského samosprávneho kraja v krajskej organizácii cestovného ruchu, v bode B.2. - vytvorenie programu 1.6, v bode B.3. presun pomernej časti bežných výdavkov v rozpočte na rok 2012 z programu 4 vo výške 154. 000,- eur, z programu 13 vo výške 75. 000,- eur, z prvku 3.3.2 vo výške 25. 000,- eur na podprogram 1.6. a v bode B.4. členský príspevok BSK do organizácie na rok 2012 vo výške 254. 000,- eur z podprogramu 1.6. V časti C poverilo predsedu Bratislavského samosprávneho kraja zvolaním ustanovujúceho valného zhromaždenia, založením krajskej organizácie cestovného ruchu a nominovaním zástupcu Bratislavského samosprávneho kraja na ustanovujúcom valnom zhromaždení za predsedu krajskej organizácie CR. V časti D uložilo riaditeľovi úradu zabezpečiť registráciu krajskej organizácie cestovného ruchu na Ministerstve dopravy, výstavby a regionálneho rozvoja Slovenskej republiky a presun dotknutých činností oddelenia cestovného ruchu vrátané transferu pomernej časti finančných príspevkov vo forme členského pre obdobie od 15.3.2012 do konca roka 2012 s termínom plnenia 14.3.2012.

Všetky body uvedeného uznesenia boli riadne a včas zrealizované, o čom bolo Zastupiteľstvo BSK priebežne informované v materiáloch o plnení uznesení Z BSK.

Krajská organizácia cestovného ruchu Turizmus regiónu Bratislava / Bratislava Region Tourism bola založená zakladateľskou zmluvou dňa **13.02.2012** na **ustanovujúcom valnom zhromaždení Bratislavským samosprávnym krajom a oblastnou organizáciou cestovného ruchu Bratislavská organizácia cestovného ruchu** (Bratislava Tourist Board), na ktorom boli schválené Stanovy krajskej organizácie, výška členského príspevku a orgány krajskej organizácie ako predseda a výkonný riaditeľ. Za predsedu bol nominovaný a zvolený podpredseda BSK JUDr. Ivo Nesrovnal. Za výkonnú riaditeľku bola zvolená Ing. Alžbeta Melicharová. V roku 2012 sa stala členom krajskej organizácie CR oblastná organizácia cestovného ruchu Región Senec.

Krajská organizácia cestovného ruchu **Turizmus regiónu Bratislava** vznikla **15.02.2012** registráciou na Ministerstve dopravy, výstavby a regionálneho rozvoja SR pod č. 08557/2012/SCR a bola zapísaná do zoznamu krajských organizácií cestovného ruchu.

BRT dňa **12.04.2012** podala na Ministerstve dopravy, výstavby a regionálneho rozvoja Slovenskej republiky žiadosť spolu s projektom, ktorým sa uchádzala o dotáciu. Dotácia bola dňa 30.7.2012 pripísaná na samostatný dotačný účet BRT a činila spolu 252.108,20 EUR. Splatené boli aj členské príspevky od Bratislavského samosprávneho kraja 254.000,- EUR a od oblastných organizácií cestovného ruchu Bratislava Tourist Board a Región Senec dokopy vo výške 44 228,- EUR.

BRT dňa **14.03.2013** podala na Ministerstve dopravy, výstavby a regionálneho rozvoja Slovenskej republiky žiadosť spolu s projektom, ktorým sa uchádzala o dotáciu. V roku 2013 bola dotácia pripísaná na samostatný dotačný účet krajskej organizácie BRT 31.7.2013 vo výške 254.000,- EUR. Splatené boli aj členské príspevky od Bratislavského samosprávneho kraja 260.000,- EUR a od oblastných organizácií cestovného ruchu Bratislava Tourist Board a Región Senec spolu vo výške 44.540,90 EUR.

Zasadnutie valného zhromaždenia členov krajskej organizácie cestovného ruchu Turizmus regiónu Bratislava / Bratislava Region Tourism sa uskutočnilo v roku 2013 trikrát (február, august, december 2013).

Krajská organizácia CR zverejňuje relevantné dokumenty o zasadnutí valného zhromaždenia a aktivitách Turizmus regiónu Bratislava na webovej stránke úradu BSK <http://www.bratislavskykraj.sk/zakladne-dokumenty.aspx>. Správy a dokumenty sú zverejňované aj na webovej stránke krajskej organizácie cestovného ruchu <http://www.tourismbratislava.com/> prezentujúcej destináciu Bratislavský región.

Členovia krajskej organizácie cestovného ruchu boli na valnom zhromaždení v decembri 2013 informovaní o aktivitách organizácie v roku 2013 v materiáli „INFORMÁCIA O ODPOČTE PLÁNU AKTIVÍT ZA ROK 2013 KRAJSKEJ ORGANIZÁCIE CESTOVNÉHO RUCHU (BRT) – TURIZMUS REGIÓNU BRATISLAVA 2013“, ktorý tvorí prílohu predkladaného materiálu pod názvom „Správa o činnosti krajskej organizácie cestovného ruchu Turizmus regiónu Bratislava/ Bratislava Region Tourism za rok 2013“.

Činnosť a hospodárenie krajskej organizácie **Turizmus regiónu Bratislava** **/ Bratislava Region Tourism** spadá pod viacero **kontrolných mechanizmov a inštitúcií.**

Podľa Stanov vedie táto organizácia účtovníctvo podľa zákona č. 431/2002 Z. z. o účtovníctve v znení neskorších predpisov a Opatrení Ministerstva financií Slovenskej republiky. Účtuje v sústave podvojného účtovníctva určeného pre účtovné jednotky, ktoré nie sú založené alebo zriadené na účel podnikania. Krajská organizácia vedie vo svojom účtovníctve oddelene výnosy a náklady spojené s hlavnou činnosťou súvisiacou s rozvojom cestovného ruchu a výnosy a náklady na jej prevádzkovú činnosť. Krajská organizácia **postupuje pri hospodárení s prostriedkami dotácie podľa zákona č. 523/2004** Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov. Krajská organizácia postupuje **pri obstarávaní zákaziek podľa zákona č. 25/2006 Z. z.** o verejnom obstarávaní a o zmene a doplnení niektorých zákonov v znení neskorších predpisov. Krajská organizácia postupuje pri hospodárení v súlade s pravidlami hospodárenia schválenými valným zhromaždením krajskej organizácie. **Kontrolu hospodárenia krajskej organizácie s verejnými prostriedkami sú oprávnené vykonať hlavný kontrolór Bratislavského samosprávneho kraja v zmysle zákona č. 302/2001 Z. z. o samospráve vyšších územných celkov (zákon o samosprávnych krajoch) v znení neskorších predpisov vo vzťahu k členským príspevkom, Najvyšší kontrolný úrad v zmysle zákon č. 39/1993 Z. z. o Najvyššom kontrolnom úrade Slovenskej republiky v znení neskorších predpisov vo vzťahu k dotáciám a členským príspevkom, Ministerstvo dopravy, výstavby a regionálneho rozvoja Slovenskej republiky v zmysle zákona o podpore cestovného ruchu a Ministerstvo financií Slovenskej republiky v zmysle zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov vo vzťahu k dotáciám.**

V roku 2013 vykonalo kontrolu hospodárenia krajskej organizácie Ministerstvo dopravy, výstavby a regionálneho rozvoja SR.

V súlade so zákonom č. 91/2010 Z.z. o podpore cestovného ruchu sa činnosť krajskej organizácie CR Turizmus regiónu Bratislava zameriava na **destinačný manažment a marketing destinácie Bratislava región** na domácom a zahraničnom trhu cestovného ruchu.

Vznik krajskej organizácie CR Bratislavského samosprávneho je v súlade s Taktickou úlohou č. 1 **Stratégie rozvoja cestovného ruchu BSK 2007-2013,** kde v bode c. je definovaná úloha „Vybudovať a zabezpečiť činnosti profesionálnej organizácie destinačného manažmentu regiónu BSK DMO“.

Celková činnosť krajskej organizácie nadviazala na prácu oddelenia cestovného ruchu BSK a ďalej pokračuje v plnení strategických priorít zadefinovaných v koncepčných materiáloch BSK, ktorými sú najmä:

* **Program hospodárskeho a sociálneho rozvoja BSK 2014 – 2020**

Aktivity krajskej organizácie CR sa premietajú aj do Akčného plánu Úradu BSK pre implementáciu Programu hospodárskeho a sociálneho rozvoja BSK na roky 2014-2020 schváleného ZBSK 21.2.2014 v oblasti cestovného ruchu . V Akčnom pláne sú zahrnuté projekty

* Značenie kultúrnych a turistických cieľov na území BSK 2.etapa
* Dlhodobý pravidelný opakovaný prieskum jednodňového návštevníka BSK
* Stratégia rozvoja CR BSK 2014 -2020
* **Stratégie rozvoja cestovného ruchu BSK 2007 – 2013**

Definícia regiónu v zmysle jeho základných charakteristík a potenciálu je uvedená v Stratégii rozvoja CR v BSK zverejnenej na webovej stránke BSK <http://www.region-bsk.sk/strategia-rozvoja-cestovneho-ruchu.aspx>. Kľúčovými pre plán práce a celkovú činnosť krajskej organizácie sú aj ďalšie kapitoly Stratégie a to najmä, SWOT analýza, Definovanie návrhu strategickej vízie rozvoja cestovného ruchu v BSK a stratégia výberu priorít, Komunikačná stratégia, Vykonávací plán stanovených úloh. Na podporu marketingu turizmu destinácie Bratislavský kraj realizovaného Krajskou organizáciou CR a vytvorenia inštitucionálnej siete destinačného manažmentu prenosom know-how z Dolného Rakúska sa implementuje projekt Destinatour 2013. Aktivity projektu Destinatour 2013 majú za cieľ zosieťovať aktérov cestovného ruchu v regióne, vzdelávať a zvyšovať profesionality, zlepšenie komunikácie verejného a súkromného sektora a podporu ich vzájomnej spolupráce

* **Koncepcia rozvoja kultúry a športu v podmienkach BSK**

Koncepčný a systémový prístup BRT k prezentácii kultúrneho potenciálu regiónu vychádza zo strategického materiálu BSK v oblasti cestovného ruchu, ktorým je Stratégia rozvoja CR v BSK (kapitola 4. Analýza potenciálu územia BSK pre CR, zverejnenej na webovej stránke BSK <http://www.region-bsk.sk/strategia-rozvoja-cestovneho-ruchu.aspx>) a z Koncepcie rozvoja kultúry a športu v podmienkach BSK a v súlade s týmto dokumentmi je oblasti kultúry plán práce zameraný na podporu a kultúrnych zariadení v zriaďovateľskej pôsobnosti BSK, najmä na spoluprácu s MOS Modra, Malokarpatským múzeom v Pezinku ale aj na propagáciu programov divadiel najmä pre domáci CR. Konkrétne aktivity sú v Správe o činnosti BRT za rok 2013.

Krajská organizácia cestovného ruchu Turizmus regiónu Bratislava od svojho vzniku v spolupráci so svojimi členmi - oblastnými organizáciami Bratislava Tourist Board a Región Senec - vo svojich aktivitách napĺňa ustanovenia zákona č.91/2010 Z.z. v §11 , ktorý stanovuje práva a povinnosti krajskej organizácie.